Flemming Møller Mortensen (S), 2008-03-27:
Vi har her at gøre med et lovforslag, som er en informationsordning, der skal minimere forbruget af doping blandt motions- og fitnessdyrkere i Danmark.
Det ligger i Kulturministeriets regi, om end det også i bemærkningerne til lovforslaget tydeligt præciseres, at denne ændring drejer sig om at bekæmpe et sundhedsproblem.
Mange danskere rider med på den bølge, hvor dyrkelsen af det kropsæstetiske fylder rigtig meget, ofte så meget, at det kammer over, så det slet ikke kommer til at handle om motion og sundhed, men alene om at få kroppen til at transformere sig til ideelle former, og hertil bruges doping, oftest i form af anabole steroider.
Her har vi et problem - et stort sundhedsmæssigt problem for den enkelte misbruger.
Det faktum, at motionister og deltagere i styrketræning er de hyppigste brugere af doping, fjerner ikke bekymringen for den relation, der kunne tænkes at være til konkurrenceidrætten.
Med en tilstedeværelse og et misbrug af doping blandt titusindvis af motionister, fitnessdyrkere og styrketrænere anlægges der generelt i samfundet en vis tolerance, som givet trækker spor til konkurrence- og eliteidrætten.
Derfor har Socialdemokratiet i sin idrætspolitik anlagt og defineret en meget stram kurs mod al doping.
I forhold hertil mangler regeringens forslag skarphed på flere væsentlige punkter.
Forslaget skal gennem ren information nå de tusindvis af mennesker, som dagligt træner i centre rundtom i hele Danmark.
Så langt så godt, idet hensigten med forslaget hermed alene indfries.
Den enkelte vil så kunne se, hvilke fitnesscentre der er aktive i kampen mod doping, men det i sig selv bekæmper ikke motionsdoping tilstrækkeligt.
Det mindsker ikke misbruget og den sundhedsmæssige risiko.
Et tydeligt signal skal derfor sendes til hele branchen og alle udøvere om, at doping ikke er acceptabelt.
Derfor mener vi i Socialdemokratiet, at der skal indføres en obligatorisk ordning, hvor alle motions- og fitnesscentre skal være tilmeldt, en ordning, hvor Anti Doping Danmark foretager løbende dopingkontrol.
Og her er det væsentligt at huske på og forstå, at der i dag kun foretages dopingkontrol i centre, der omfatter cirka halvdelen af alle danske fitnessmedlemmer.
En frivillig tilmeldingsordning som foreslået af regeringen rejser umiddelbart flere problemstillinger.
For det første vil de mange tusinde personer, som for nuværende bruger doping, med forslaget fremover med al tydelighed kunne se og frekventere de centre, hvor der er fri bane for stofmisbrug, og det uden nogen form for konsekvens.
For det andet findes der mange små centre, som balancerer med et ganske lille økonomisk overskud, hvilket gør det umuligt for dem at kunne betale medlemskab på ca. 12.000 kr. årligt til Anti Doping Danmark.
Hermed er der altså skabt et ulighedsforhold, som primært vil gå ud over de små og ofte provinsielle centre, der ellers måske gerne ville deltage i netop denne dopingkontrol.
Det kan være små lokale foreninger eller klubber, som ikke er organiserede i idrætsorganisationer eller i Dansk Fitness & Helse Organisation.
Og så længe der findes så simpelt et argument, som at et center ikke har råd til at deltage i ordningen, så længe vil der være grobund for og forståelse for, at der ved døren til disse centre samt på deres hjemmeside skiltes med en negativ smiley. I Socialdemokratiet tager vi i høj grad disse problemstillinger alvorligt og foreslår derfor, at der på sigt skal vedtages en obligatorisk ordning, som dækker alle centre, og som økonomisk sikres driftsmidler via Kulturministeriets årlige tilskud.
Jeg skal slutte af med at sige, at Socialdemokratiet frem til tredjebehandlingen vil arbejde konstruktivt sammen med forslagsstillerne for at nå frem til en lov, som fremmer dopingfri idræt, som er konsekvent og entydig, og som effektivt lægger op til, at vi skal have et idrætsmiljø uden doping.
Vi vil forsøge at præge dette forslag, så vi opnår størst mulig reduktion af den sundhedsskadelige virkning, som netop doping påfører titusindvis af motionister og fitnessdyrkere i Danmark.
Så skal jeg afslutningsvis på vegne af Det Radikale Venstre sige, at de støtter forslaget.